CELEX: 32020R0426
Language: sl
Date: 2020-03-19 00:00:00
Title: Izvedbena uredba Komisije (EU) 2020/426 z dne 19. marca 2020 o spremembi Izvedbene uredbe (EU) 2020/402 o določitvi obvezne predložitve izvoznega dovoljenja pri izvozu nekaterih izdelkov

20.3.2020   
               
               
                  SL
               
               
                  Uradni list Evropske unije
               
               
                  LI 84/1
               
            
         IZVEDBENA UREDBA KOMISIJE (EU) 2020/426
         z dne 19. marca 2020
         o spremembi Izvedbene uredbe (EU) 2020/402 o določitvi obvezne predložitve izvoznega dovoljenja pri izvozu nekaterih izdelkov
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2015/479 Evropskega parlamenta in Sveta z dne 11. marca 2015 o skupnih pravilih za izvoz (1) in zlasti člena 5 Uredbe,
         ob upoštevanju naslednjega:
         
                     (1)
                  
                  
                     Z Izvedbeno uredbo (EU) 2020/402 (2) je Evropska komisija določila obvezno predložitev izvoznega dovoljenja pri izvozu nekatere osebne zaščitne opreme zaradi vse večjega povpraševanja po teh izdelkih v Evropski uniji in posledičnega pomanjkanja v nekaterih državah članicah. Ta sistem predhodne odobritve zadeva izvoz v vse tretje države.
                  
               
                     (2)
                  
                  
                     Enotni trg za zdravstveno in osebno zaščitno opremo je tesno povezan onkraj meja Unije, kot tudi njegove proizvodne vrednostne verige in distribucijska omrežja. To velja zlasti za štiri države članice Evropskega združenja za prosto trgovino. Določitev obvezne predložitve izvoznega dovoljenja pri izvozu nekatere osebne zaščitne opreme v te države bi zato imela zaradi tesne povezanosti proizvodnih vrednostnih verig in distribucijskih omrežij nasproten učinek, saj je ta oprema nujna za preprečevanje nadaljnjega širjenja bolezni in varovanje zdravja zdravstvenih delavcev, ki zdravijo okužene bolnike. Zato je primerno, da se te države izključijo iz področja uporabe Izvedbene uredbe (EU) 2020/402.
                  
               
                     (3)
                  
                  
                     Prav tako je primerno, da se iz področja uporabe Izvedbene uredbe (EU) 2020/402 izključijo čezmorske države in ozemlja iz Priloge II k Pogodbi kot tudi Ferski otoki, Andora, San Marino in Vatikanska mestna država, saj so posebej odvisni od metropolitanskih dobavnih verig držav članic, ki jim pripadajo, oziroma od dobavnih verig sosednjih držav članic.
                  
               
                     (4)
                  
                  
                     Organi izključenih držav in ozemelj bi morali ponuditi ustrezna jamstva, da bodo nadzirali svoj lasten izvoz zadevnih izdelkov, da bi se izognili ogrozitvi cilja iz Izvedbene uredbe (EU) 2020/402. Komisija bi morala ta vidik pozorno spremljati.
                  
               
                     (5)
                  
                  
                     Izvoz določenih količin posebnih izdelkov se lahko odobri v posebnih okoliščinah, na primer za zagotovitev oskrbe za nujne operacije humanitarnih organizacij v tretjih državah –
                  
               SPREJELA NASLEDNJO UREDBO:
         
            Člen 1
            Izvedbena uredba (EU) 2020/402 se spremeni:
            
                        (1)
                     
                     
                        v členu 1 se doda naslednji odstavek 3:
                        
                           „3.   Za izvoz na Norveško, Islandijo, v Lihtenštajn in Švico ter v čezmorske države in ozemlja iz Priloge II k Pogodbi ter na Ferske otoke, v Andoro, San Marino in Vatikansko mestno državo ne veljajo ukrepi iz odstavkov 1 in 2.“;
                        
                     
                  
                        (2)
                     
                     
                        v členu 2(3) se tretja alinea nadomesti z naslednjim:
                        
                                    „—
                                 
                                 
                                    odzvati se na prošnje za pomoč, ki jih tretje države ali mednarodne organizacije naslovijo na mehanizem Unije na področju civilne zaščite in jih slednji obravnava, ter omogočiti zagotavljanje nujne oskrbe v okviru humanitarne pomoči;“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 19. marca 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 83, 27.3.2015, str. 34.
         
            (2)  Izvedbena uredba Komisije (EU) 2020/402 z dne 14. marca 2020 o določitvi obvezne predložitve izvoznega dovoljenja pri izvozu nekaterih izdelkov (UL L 77 I , 15.3.2020, str. 1).